ועדת החוקה, חוק ומשפט, כנסת 23, פרוטוקול מספר 29, 2020-06-29 09:30

קארין אלהרר: שלום לכולם, אני שמחה לפתוח את ישיבת הוועדה בנושא מעקב לגבי חוק איסור צריכת זנות.

קארין אלהרר: יושב-ראש הוועדה ביקש ממני להחליפו ולנהל את הדיון החשוב הזה ונעניתי ברצון רב.

קארין אלהרר: היום יום שני, ז' בתמוז התש"ף, ה-29 ביוני 2020.

קארין אלהרר: אני רוצה לומר שזהו דיון מעקב.

קארין אלהרר: החוק חוקק, ופורסם בינואר 2019.

קארין אלהרר: החוק צפוי להיכנס לתוקף ב-10 ביולי 2020.

קארין אלהרר: הוא יהיה בתוקף חמש שנים כהוראת שעה, כך נקבע בכנסת ה-20.

קארין אלהרר: בחוק קיימת הוראה של חובת דיווח לוועדת החוקה אחת לשנה, לשם כך נתכנסנו היום.

קארין אלהרר: אני כבר אומרת שבהתאם להתפתחות הדיון אנחנו נראה אם יש צורך בדיווחים תדירים יותר מעבר למה שכתוב בחוק.

קארין אלהרר: התקיים שיח בשנים האחרונות בשאלת הלגיטימיות של צריכת זנות, בדרכים לצמצם את התופעה, מתוך הבנה שההיקלעות לזנות קשורה הרבה פעמים במצוקות כלכליות, חברתיות ונפשיות שמקשות מאוד על היציאה ממנה.

קארין אלהרר: ביולי 2016 הוקם צוות בין-משרדי בראשות המנכ"לית דאז, אמי פלמור.

קארין אלהרר: הצוות הגיש את המלצותיו ב-2107.

קארין אלהרר: ההמלצות הובילו לחקיקת החוק שמונח בפנינו.

קארין אלהרר: עיקרו של החוק הוא איסור צריכת זנות והימצאות במקום המשמש לזנות במטרה לצרוך אותה.

קארין אלהרר: מעבר לחקיקה הייתה גם החלטת ממשלה.

קארין אלהרר: החוק מבטא גישה מאוד פרו-אקטיבית של שינוי מדיניות, אבל באופן מדוד ומדורג שמאפשר לבחון השגת יעדים.

קארין אלהרר: זו בעצם הסיבה שהחוק נקבע כהוראת שעה.

קארין אלהרר: נעבור לפיל הגדול שבחלל החדר: אני יודעת שיש מחלוקות.

קארין אלהרר: ברור לי שיש עוד צד לעניין.

קארין אלהרר: אנחנו נשמע את כולם.

קארין אלהרר: הדיון הוא דיון מעקב ואינו פותח את החוק.

קארין אלהרר: ארצה לשמוע גם את משרדי הממשלה, לראות מה עשינו עד היום, לראות את המוכנות.

קארין אלהרר: נמצאת איתנו היום ממלאת מקום מנכ"ל משרד המשפטים, עורכת הדין סיגל יעקובי, תודה לך.

קארין אלהרר: אני אציין שנמצאת איתנו אחת מיוזמות החוק, חברת הכנסת לשעבר שולי מועלם.

קארין אלהרר: נמצאת גם איילת שקד שבתקופתה כשרת משפטים נחקק החוק.

קארין אלהרר: אבקש סקירה קצה של מחלקת המחקר של הכנסת.

קארין אלהרר: הם הכינו מסמך מאוד רציני בנושא.

קארין אלהרר: אולי נקדים לכך את דבריה של סיגל יעקובי, בבקשה.

סיגל יעקבי: בוקר טוב.

סיגל יעקבי: מדובר בחוק שהוא מורכב ליישום במובן הזה שהוא כולל מספר גדול של משרדים שכל אחד צריך לשאת בחלק שלו ולהתכנס לקראת ה-10 ביולי, מועד כניסת החוק לתוקף.

סיגל יעקבי: כשהתחלתי לטפל בנושא הבנתי שעדיין יש התנגדות גדולה בשטח, מצד אחד לחץ של הארגונים שמתעקשים על כניסת החוק לתוקף ורואים שההיערכות בשטח עדיין אינה מספקת וצד שני ארגונים בעיקר של טראנסג'נדריות שמבקשים לא להכניס את החוק לתוקף בגלל שאין מספיק מענים בשטח.

סיגל יעקבי: ברור ששני הצדדים לא התנגדו מסיבות אידיאולוגיות אלא בשל היעדר מענים.

סיגל יעקבי: גם אלו שרצו לדחות את כניסת החוק רצו לעשות זאת בשל היעדר מענים.

סיגל יעקבי: לפני מספר חודשים נראה היה שבשל אילוצי תקציב יהיה קשה לעמוד בלוחות הזמנים אבל בעבודה מאומצת של כל משרדי הממשלה הרלבנטיים ראינו שמתחיל להיות מענה בשטח.

סיגל יעקבי: התקציב שהיה חסום שוחרר למשרד הרווחה ואפשר להגיד שהיום אנחנו עומדים בקשירת הקצוות האחרונים שיאפשרו את כניסת החוק לתוקף במועד.

סיגל יעקבי: על הפרק יש התקנות מתוקף סעיף 5 לחוק שעדיין לא תוקנו.

סיגל יעקבי: צריך לומר שמלכתחילה היו אלה תקנות רשות.

קארין אלהרר: למה הן לא הותקנו?

סיגל יעקבי: הן לא הותקנו ברבעון הראשון של השנה.

סיגל יעקבי: שר המשפטים דאז, השר אוחנה, קיבל החלטה שלא להתקין אותן.

סיגל יעקבי: גם כי באותו המועד לא הייתה ועדת חוקה פעילה וגם כי יישום התקנות הנ"ל מחייב היערכות תקציבית שלא התאפשרה בשל תקציב מעבר.

קארין אלהרר: מאז יש שר חדש.

מירי פינקלשטיין: מירי פינקלשטיין, ייעוץ וחקיקה פלילי.

מירי פינקלשטיין: משיחות עם השר החדש שלנו, הוא נדרש לנושא ומגבש עמדה.

מירי פינקלשטיין: כרגע עוד אין לנו עדכון לגבי הלו"ז.

מירי פינקלשטיין: יש באופן כללי כוונה להתקין את התקנות אבל אנחנו לא יכולים להגיד על זה משהו קונקרטי היום.

קארין אלהרר: מתי תוכלו לעדכן את הוועדה?

מירי פינקלשטיין: מיד כשתתקבל החלטה.

קארין אלהרר: ובכל זאת.

קארין אלהרר: לוח זמנים טנטטיבי.

מירי פינקלשטיין: אני ממש לא יכולה להתחייב.

לילך וגנר: לילך וגנר, משרד המשפטים.

לילך וגנר: התחילה עבודה על טיוטת התקנות.

לילך וגנר: אבל התקנות מערבים גורמים רבים וביניהם שר הרווחה שצריך להסכים לתקנות, זה המודל שנקבע בחוק.

לילך וגנר: אנחנו עובדים על הדבר הזה.

לילך וגנר: התקבלה החלטה של שר המשפטים הקודם לא לקדם זאת.

לילך וגנר: אנחנו נבקש מהשר החדש להידרש לנושא הזה, אבל זו לא החלטה שלנו אלא של הדרג המדינה.

קארין אלהרר: אולי לא הבהרתי את עצמי היטב.

קארין אלהרר: לא ביקשתי שתגידו לי מתי יהיו תקנות.

קארין אלהרר: ביקשתי רק שתאמרו מתי תעדכנו את הוועדה לגבי ההחלטה.

לילך וגנר: אנחנו נברר עם לשכת השר ונחזור לוועדה בהמשך הדיון.

קארין אלהרר: טוב.

קארין אלהרר: סיגל, המשיכי בבקשה.

סיגל יעקבי: מבחינת המענים אני אומר שאותה הוועדה בראשות אמי פלמור קבעה שורה של מענים.

סיגל יעקבי: רובם באחריות משרד הרווחה.

סיגל יעקבי: בשל אותם אילוצים שהזכרתי קודם, בעיקר האילוץ התקציבי, לקח זמן להשלים את ההיערכות, אבל בחודש וחצי האחרונים רואים היערכות מואצת והרחבה של המענים.

סיגל יעקבי: אתמול הגיעה לשולחן הוועדה בקשה של משרד הרווחה, לבקשת ארגון הטרנסג'נדרים, להסיט חלק מהמענים למענים מתאימים יותר - - -

קארין אלהרר: זה הסל הגמיש?

סיגל יעקבי: חלק מהמענים הם של הסל הגמיש.

סיגל יעקבי: בסך הכול אפשר לומר שיש עוד מספר נושאים שטעונים השלמה כגון הנחיית היועץ המשפטי לממשלה, עמדת המשרד לביטחון פנים שצריכה להיות מובאת פה.

סיגל יעקבי: בישיבת המעקב האחרונה שהתקיימה ביום חמישי האחרון המשרד הציג עמדה שמדברת על זה שכל עוד לא יותקנו התקנות, שכפי שהזכרתי הן תקנות רשות, המשרד לא מתכוון או סבור שלא נכון להתחיל עם האכיפה.

סיגל יעקבי: העמדה הזו לא מקובלת על משרד המשפטים ועל שר המשפטים.

סיגל יעקבי: מבחינתנו החוק צריך להיכנס לתוקף וכל יום עיכוב גורם לנזק גדול.

תמר זנדברג: למה לדעתם כל עוד אין תקנות אז אין להחיל את החוק?

סיגל יעקבי: עמדתם לא נומקה.

קארין אלהרר: מיד נדבר גם עם נציג של משרד הבט"פ.

קארין אלהרר: אני רוצה את התייחסות משרד המשפטים לגבי פרסום הנחיית יועמ"ש.

לילך וגנר: בשנה וחצי האחרונות קיימנו סדרת ישיבות לגבי הנחיית היועמ"ש בנושא של האכיפה שתשקף גם את ההחלטות שהושגו כאן ונידונו כאן בצורה מאוד רצינית ועמוקה.

לילך וגנר: אני שמחה לראות את חברות הכנסת שהיו שותפות למהלך הזה.

לילך וגנר: ההנחיה נוגעת לאכיפת העבירה כעבירה מינהלית.

לילך וגנר: זה המודל שהשרה לשעבר, שקד, החליטה עליו וזה המודל שהתקבל.

לילך וגנר: הכלל הוא שהקנס יינתן במקום לצרכן הזנות ובמקרים חריגים תעשה חקירה במשטרה.

לילך וגנר: ההנחיה מפרטת את המקרים הללו והיא גם מפרטת מתי בכל זאת יוגש כתב אישום.

לילך וגנר: יש סעיף בחוק העברות המינהליות, סעיף 15, שקובע שבמקרים חמורים, על פי נוהל, כן יוגש כתב אישום.

לילך וגנר: הנחיית היועץ מפרטת מהם המקרים האלה שבכל זאת יוגש כתב אישום.

לילך וגנר: למשל מקרים מאוד מובהקים של חזרתיות של אותו הצרכן, מקרים חמורים של ניצול – בהנחיה יש פירוט של הדברים הללו.

קארין אלהרר: זה פורסם?

לילך וגנר: לא.

לילך וגנר: ההנחיה הועברה ליועץ המשפטי לממשלה ואנחנו נעשה כל מאמץ כדי שהיא תפורסם עד מועד כניסת החוק לתוקף, ה-10 ביולי.

לילך וגנר: אנחנו ערים לתאריך הזה ונעשה כל מאמץ.

קארין אלהרר: לגבי הקמפיין, זה גם היה חלק.

סיגל יעקבי: הקמפיין היה אמור להיות חלק מפעילות, יהיה קמפיין, הוא יהיה מצומצם בהיקפו ממה שתכננו.

סיגל יעקבי: הסיבה לזה היא שבאמת גם הנושא של תקצוב הפעילות לשנת 2020 לא הוסדר עד כה.

סיגל יעקבי: למרות זאת ומתוך הבנת החשיבות, גם כלפי שורדות זנות וגם כלפי מי שעד היום התנהגותו הנורמטיבית הופכת לעבירה, אנחנו רואים את חובתנו לעדכן את הציבור בשינוי הנורמה.

סיגל יעקבי: אנחנו הולכים על קמפיין ממוקד ומצומצם בעלות צנועה שמתאימה לאילוצי התקציב הנוכחיים.

קארין אלהרר: לא עבר כל הסכום?

סיגל יעקבי: לא עבר שום סכום, אנחנו בעצם לקחנו את זה על עצמנו.

קארין אלהרר: זה היה אמור להיות מתקציב משרד המשפטים?

סיגל יעקבי: זה היה אמור להיות מהקציב שהוקצה, מאותם 30 מיליון שקלים.

סיגל יעקבי: מאחר שהתקציב הזה לא עבור, ובשל החשיבות, משרד המשפטים לקח על עצמו לממן - - -

קארין אלהרר: לא הבנתי למה זה לא עבר.

סיגל יעקבי: כי - - -

אלי מוגילבסקי: אני העוזר של סיגל.

אלי מוגילבסקי: רק כדי לדייק, במסגרת התוכנית כפי שאושרה בזמנו, התוכנית הייתה לשנים 2019–2021.

אלי מוגילבסקי: מכיוון שהחוק נכנס לתוקף בשנת 2020 אז הקמפיין לא תוקצב כלל.

אלי מוגילבסקי: אחר כך ב-2020 היה תקציב המשכי, ולכן כל התקציב התעכב, אנחנו עדיין בתקציב המשכי.

אלי מוגילבסקי: מהסיבה הזו לא היה שום מימון לקמפיין הזה.

אלי מוגילבסקי: על אף זאת הבנו את החשיבות של הקמפיין, פנינו למשרד האוצר והעברנו בוועדת חריגים קמפיין מינימלי שאנחנו יכולים להוציא כרגע ברשתות החברתיות, ברגע שיהיה לנו תקציב נוסף - - -

קארין אלהרר: מתי הקמפיין יתחיל?

אלי מוגילבסקי: חמישה ימים לפני כניסת החוק לתוקף, ב-5 ביולי 2020.

אלי מוגילבסקי: זה הקמפיין האינטרנטי הזול יותר, לא ברדיו ובטלוויזיה שזה הרבה יותר יקר.

אלי מוגילבסקי: ברגע שיהיה לנו תקציב נוסף נרחיב את הקמפיין.

עידן רול: מה התקציב הנוכחי.

אלי מוגילבסקי: 50,000 שקלים.

עידן רול: 50,000 שקלים זה לא קמפיין, זה אפילו לא פוסט בפייסבוק.

אלי מוגילבסקי: זה מתוך תקציב שלא קיים.

עידן רול: זה בסדר גמור, אולי אתם לא הכתובת לנושא התקציבי, כל החוק הזה מותנה בסדרת מהלכים.

עידן רול: אחד המהלכים הוא יידוע הציבור.

עידן רול: זה לא קמפיין, זה כסת"ח.

אלי מוגילבסקי: אנחנו חושבים שזה מענה ראשוני ראוי לפרסום באינטרנט.

סיגל יעקבי: אני רוצה להתייחס לדברים: גם לפרסום שהוא יזום ואתה מצליח לגייס את העיתונות, אני יודעת שבידיעות אחרונות אמורה להתפרסם בימים הקרובים כתבת אמצע על נושא כניסת החוק לתוקף, כתבה שאנחנו יזמנו וקידמנו.

סיגל יעקבי: זה פרסום שמתבצע ללא עלות, אבל הערך הכלכלי שלו - - -

עידן רול: הכל טוב ויפה, גבירתי.

עידן רול: אני מבין מה זה יחסי ציבור ואיך זה עובד.

עידן רול: אתם משרד ממשלתי, אנחנו לא מדברים על עמותה שתקציבה מזעריים.

עידן רול: 50,000 שקלים זה לא קמפיין, זה אומר שזה לא קיים.

עידן רול: ואם יעשו על זה יח"צ בעיתון זה בונוס, אבל משרד ממשלתי לא מתמחר ולא מכמת את החשיפה התקשורתית שלו.

עידן רול: זה לא עובד ככה, אתם לא מגזר שלישי.

עידן רול: אם מוציאים חוק שאמור להגיע בקמפיין הסברתי נרחב, הוא אמור להגיע בקמפיין הסברתי נרחב.

עידן רול: אם הייתם עמותה אני הייתי הולך לעיתונים ומנסה לסגור אייטם.

עידן רול: אבל מדובר פה במשרד ממשלתי ולדעתי זה לא תופס.

קארין אלהרר: דובר ב-30 מיליון.

קארין אלהרר: מתוך זה הגענו ל-50,000 שקלים.

עידן רול: וכתבה בידיעות.

סיגל יעקבי: לא, לא, לא קארין.

סיגל יעקבי: אני אדייק: ה-30 מיליון שקלים בשנה הם לסל המענים שהפרסום מלכתחילה היה אמור להיות חלק קטן וצנוע מתוכו.

קארין אלהרר: כמה?

סיגל יעקבי: זה מעולם לא הוגדר כי זה היה - - -

עאידה תומא סלימאן: אבל 50,000?

עאידה תומא סלימאן: בכל זאת.

קארין אלהרר: גם את, סיגל, מסכימה איתי שבשום מצב לא הייתה היתכנות לקמפיין משמעותי ב-50,000.

סיגל יעקבי: המילה "קמפיין" היא מילה גדולה.

קארין אלהרר: לא אני כתבתי את המילה הזאת.

סיגל יעקבי: אין על זה מחלוקת.

סיגל יעקבי: אני לא באה לתנות את צרותיי פה, אבל במציאות שבה משרד המשפטים שולח עובדים הבייתה כי אין תקציב אני חושבת שאפשר להגיד מילה טובה גם על הנכונות לפנות מתקציבנו, שלא יועד לכך, לטובת העניין.

סיגל יעקבי: כל זה מתוך הכרה בחשיבות ומתוך רצון ליידע.

סיגל יעקבי: אני חושבת שגם אם אנחנו פועלים לקדם את זה באמצעות פרסום בעמודי אמצע בעיתון שיש להם ערך כלכלי, אם היינו מפרסמים את זה בצורת מודעה זה מודעה של מאות אלפי שקלים, צריך להעריך גם את זה.

סיגל יעקבי: נכון שזה לא מצב אידיאלי.

יואב סגלוביץ': בואו נהיה אופרטיביים.

יואב סגלוביץ': ב-10 בחודש זה נכנס לתוקף, השאלה אם בשבוע שנשאר אפשר לפנות דרככם למשרד האוצר ולעשות סדר בעניין.

יואב סגלוביץ': יש את לשכת הפרסום הממשלתית, הם יכולים להיערך במהירות.

יואב סגלוביץ': אני חושב שזה הדבר החשוב ולא לומר מה לא נעשה בסדר.

עידן רול: חשוב לי להבהיר שאני לא מאשים אתכם.

עידן רול: אנחנו פה על מנת לפקח ולהבין מה לא קרה.

עידן רול: אם אין תקציב אנחנו לא נוזפים, אנחנו אומרים שישנם תנאי סף שצריכים להתקיים כדי שהחוק יצא לפועל ו - - -

סיגל יעקבי: 50,000 השקלים, שזה באמת נשמע סכום צנוע - - -

עידן רול: צנוע זו לא המילה שעברה לי בראש.

קארין אלהרר: יש פה טבלה שכתוב בה שהקמפיין הציבורי הוערך ותוקצב במיליון שקלים.

קארין אלהרר: 50,000 זה לא, סיגל, אני פשוט מתארת את העובדות.

קארין אלהרר: אני רוצה לשאול את משרד האוצר, אני יודעת שאנחנו בפתחו של עיצוב תקציב חדש.

קארין אלהרר: רק היושב במרומים יודע איך הוא ייראה.

קארין אלהרר: אני רוצה לדעת האם אתם יכולים בעת הזו, מתוך תחושת החירום שנכנס חוק לתוקף ועמלו עליו כל כך קשה, האם אתם יכולים לסייע בעניין הזה, כדי שאם כבר יוצאים לקמפיין שיהיה לו משקל משמעותי.

נתנאל אשרי: אני נתנאל אשרי ממשרד האוצר.

נתנאל אשרי: בעת הזאת, עם התקציב שהוקצב, 30 מיליון שקלים, הועבר גם בשנה האחרונה בתנאי תקציב המשכי, אפשר להקציב מתוך הסכום הזה נתח נכבד יותר לקמפיין.

נתנאל אשרי: הדבר הזה מסור לוועדה הבין-משרדית שמחליטה יחד על השימושים של התקציב.

נתנאל אשרי: לצערנו, בשל - - -

קארין אלהרר: אז התשובה היא לא.

נתנאל אשרי: להערכתי אין צורך בתוספת על מנת לממן קמפיין חד-פעמי.

קארין אלהרר: את זה הבנתי, נתנאל, זו תשובה בסיסית של משרד האוצר שחוזרת בכל דיון שאני משתתפת בו.

קארין אלהרר: אתם אומרים שיש למשרדים כספים ושהם ישקלו איך לחלק אותם.

נתנאל אשרי: לא.

קארין אלהרר: אני טוענת מעבר לזה, יש פה עניין חירומי, צריך עוד מעט כסף.

קארין אלהרר: זה בערך כמו תקציב שתייה של ועדה.

קארין אלהרר: האם בעת הזו, מתוך הבנה שקמפיין דרוש כדי שהחוק ייכנס לתוקף בצורה המיטבית, האם אתם יכולים לסייע למשרד כדי שיהיה להם קמפיין רציני?

נתנאל אשרי: התשובה שנתתי היא לא התשובה הקלאסית לגבי סדרי עדיפויות משרדיים.

נתנאל אשרי: מדובר בתקשובה מורכבת.

נתנאל אשרי: יש תקציב של 30 מיליון שקלים בשנה, אנחנו נמצאים בסוף יוני.

נתנאל אשרי: כרגע המענים שה-30 מיליון נועדו לתקצב עוד לא נפרסו מתחילת השנה.

נתנאל אשרי: כלומר: לכל הפחות צריך להיות פה סכום נכבד וחד-פעמי שניתן להוציא בעת הזו מתוך הסכום ההתחלתי שהוקצה.

נתנאל אשרי: אין צורך בהקצאות נוספות.

יואב סגלוביץ': זה דורש תקנה או שזו החלטה של הוועדה הבין-משרדית?

נתנאל אשרי: זה דורש החלטה של הוועדה הבין-משרדית ואישור של ועדת החריגים.

נתנאל אשרי: ככל שהוועדה תמליץ על הסטה כזו, באופן חד-פעמי - - -

קארין אלהרר: נתנאל, אתה אומר לנו לקחת כסף ממענים שצריכים לתת לאנשים ולהפנות אותו לטובת פרסום.

נתנאל אשרי: לא.

נתנאל אשרי: נניח שכל התוכנית היה מענה אחד שעולה 30 מיליון שקלים בשנה ועד העת הזו בשנה הוא לא הוקם.

נתנאל אשרי: רוצה לומר: חד-פעמית התפנו 15 מיליון שקלים?

מרב מיכאלי: עכשיו גנבת חצי מהכסף?

מרב מיכאלי: עכשיו קיצצת חצי מהכסף?

נתנאל אשרי: לא.

נתנאל אשרי: כל המענים האלה הם בבסיס.

נתנאל אשרי: כל מה שלא קם עד עכשיו, ל-2020 כבר לא יקום וזה יתפנה באופן חד-פעמי.

עאידה תומא סלימאן: אתה אומר שהם לא ישתמשו בחלק מה-30 מיליון למענים שהיו אמורים ולכן הם יכולים להפנות את הכסף הזה לפרסום.

נתנאל אשרי: נכון.

נתנאל אשרי: באופן חד-פעמי כל המענים שאמורים להיות מתוקצבים בבסיס – יתוקצבו בבסיס.

נתנאל אשרי: קצב ההקמה שלהם לא מאפשר למצות את כלל התקציב כבר השנה, כולנו מבינים את זה.

נתנאל אשרי: מהיתרות שתיווצרנה בשל כך ניתן לממן קמפיין.

נתנאל אשרי: הוועדה הבין-משרדית צריכה לאשר זאת.

קארין אלהרר: הבנתי את התשובה.

עאידה תומא סלימאן: השאלה היא למה לא עשו זאת עד עכשיו.

עאידה תומא סלימאן: כאילו, הם לא יודעים שיש להם כסף שלא נוצל?

קריאות: - - - לא, לא - - -

תמר זנדברג: האם אפשר את כל ה-30 מיליון לנצל עד סוף השנה והכסף הזה לא יילקח.

קרן ברק: ברור שאי-אפשר.

נתנאל אשרי: זה יותר מורכב.

מרב מיכאלי: הוא מציע להשקיע את הכסף בקמפיין כדי שלא ייקחו אותו, מה לא ברור?

קארין אלהרר: אני רוצה לעבור לסבב דוברים.

קארין אלהרר: משרד ממשלתי וחבר כנסת.

קארין אלהרר: חברת הכנסת לשעבר שולי מועלם, מיוזמות החוק.

שולי מועלם: תודה, גבירתי, אני רוצה להחזיר את כולנו ממש להתחלה, וגם להזכיר פה גם את חברת הכנסת לשעבר, זהבה גלאון, שהובילה את החוק עשר שנים לפני הצטרפותי לכנסת ואליה.

שולי מועלם: אני חושבת שכשהחוק עבר בקריאה שנייה ושלישית בתמיכה של 86 חברי כנסת, ידענו שמדינת ישראל אומרת אמירה ערכית דרמטית שמעלה את כולנו בכמה רמות.

שולי מועלם: אני שמחה שנמצאים פה אנשי המקצוע, חברי הכנסת ושרת המשפטים לשעבר.

שולי מועלם: היה ברור שאיסור צריכת זנות כי היה ברור שזנות היא עוול וניצול מצוקה, והיא מנוגדת לכל ערך שכל אחד מאיתנו מאמין בו.

שולי מועלם: ערך יהודי, מוסרי, אנושי, וחברתי, וגם ערך כלכלי.

שולי מועלם: ידוע לפי הסקר הלאומי שעולם הזנות בישראל מגלגל 3.2 מיליארדי שקלים בשנה.

שולי מועלם: בעיני ההחלטה לאסור צריכת זנות לא הייתה באה לעולם מבלי הזרוע השנייה של החוק.

שולי מועלם: גם כשהוא חולק לחוק ולהחלטת ממשלה, מבחינתנו זה בא זה עם זה.

שולי מועלם: ההבנה שמדובר פה על נשים, גברים, ובני נוער, אני מזכירה בני נוער כי למרות שיש חוק ברור על זנות קטינים שגם אותו צריך לנער מן היסוד, חבריי במשרד המשפטים, ואתם מכירים את העמדות שלי, אני חושבת שההבנה שכניסת החוק לתוקף, בזמן שחלף מאז שהחוק עבר התחיל שינוי במרחב הציבורי במדינת ישראל.

שולי מועלם: לשינוי הזה חייבים להיות שותפים כל משרדי הממשלה.

שולי מועלם: אנחנו הגדרנו אז בבירור את משרדי המשפטים, הרווחה, וביטחון הפנים, האוצר והחינוך.

שולי מועלם: לא תהיה פה הבנה של הנושא בלי כניסה לעומק אל מערכת החינוך.

שולי מועלם: הבוקר הוצג לי איך זה נעשה.

שולי מועלם: אלימות מינית ותעשיית זנות שלובות האחת בשנייה.

שולי מועלם: זה כרוך גם במאבק בסמים.

שולי מועלם: הרצון המרכזי של כולנו הוא לתת מענים.

שולי מועלם: אני מאמינה שהדיווחים לוועדה יעסקו בעיקר במענה הניתן וכן הדיווח של המשרד לביטחון פנים לגבי ההכשרות שמקבלים השוטרים.

שולי מועלם: מקובל על כולנו ששוטר לא מגיע אל זירת זנות ועושה שם דברים שהוא לא הוכשר אליהם.

שולי מועלם: אני יודעת שגם הגברת דינה דומיניץ ממשרד המשפטים, גם נעמה ריבלין, גם ניצן כהנא שעמדה בראש הקואליציה – המערכת עובדת, היא תצטרך להמשיך לעבוד בלי הפסקה.

שולי מועלם: נפגשנו אתמול עם נציגי הקהילה הטראנסית.

שולי מועלם: המענים שניתנים לקהילה הטראנסית זקוקים לניעור מן היסוד.

שולי מועלם: אני מבקשת להגיד את זה פה, כי העולם הזה שהוא תמיד קשה, כנראה קשה כפליים בתוך הקהילה הטראנסית.

שולי מועלם: מטרת כולנו היא לאפשר שיקום לשורדות הזנות, נאפשר להן למצוא קורת גג, נאפשר חלופות מעצר מכובדות, נאפשר תעסוקה הולמת, נאפשר יכולת של חיים.

שולי מועלם: נאפשר חיים בלי העולם הזה של הניצול, אני חושבת שהזכות הזו שאחנו יושבים פה היום שבוע לפני כניסת החוק לתוקף ורואים את היגיעה שלנו יוצאת אל הפועל, יגענו ומצאנו נאמין, אבל כמו שחז"ל אומרים: אין אנחנו בני חורין להיבטל מהמלאכה הרבה שעוד לפנינו, גם בהבאת תקצבים, גם בהעלאת המודעות, וגם בתמיכה בשורדות הזנות בעזרת השם.

קארין אלהרר: תודה, שולי.

קארין אלהרר: איילת שקד, בבקשה.

איילת שקד: תודה.

איילת שקד: החוק הזה לא היה בא לעולם בלי שולי וזהבה ומרב וחברות כנסת שעבדו, גם בשכנוע שלי, אני בהתחלה התנגדתי, גם משרד המשפטים היה סקפטי, לאט-לאט השתכנענו שזה דבר נכון.

איילת שקד: אני הייתי רוצה לדעת מה קרה בשנה הזו בעולם הזנות בישראל.

איילת שקד: חשוב שנשמע מפעילי השטח האם היה צמצום, האם היה שינוי, האם הייתה ירידה למחתרת.

איילת שקד: צריך לשאול גם את משרד הבט"פ, זו שאלה חשובה.

איילת שקד: אני מבינה שבמשרד המשפטים לא נעשו כל הצעדים הדרושים ליישום החוק המלא, אני מקווה ששר המשפטים רואה מחוייבות להוציא את החוק הזה לפועל.

סיגל יעקבי: רק כדי לדייק, אנחנו עשינו מאמץ לממן את הקמפיין באין תקציבים.

סיגל יעקבי: זה עניין של ימים אחרונים שתקציב 2020 עבר, ההעדפה הייתה להעביר אותו לשורדות זנות כי המענים הם עושים מאמצים להשלימם אך הם לא מספקים.

סיגל יעקבי: עכשיו סוכם להפנות חלק מצומצם, כמה מאות אלפי שקלים, לטובת קמפיין.

סיגל יעקבי: אנחנו נעשה מאמצים להעלותו תוך מספר ימים, נשתדל אפילו עד כניסת החוק לתוקף.

קארין אלהרר: שאלה לגבי שיתוף הפעולה עם משרד הרווחה בנוגע להקמת מסגרות שיקומיות לנשים חסרות מעמד.

קארין אלהרר: היה את העניין שחלק מהזכאות שלהן להגנה מהמדינה, בהתאם לדין הבין-לאומי, היה שם עניין שהייתם צריכים לפתור.

קארין אלהרר: יש לך עדכון?

סיגל יעקבי: זו נקודה שאני פחות מכירה, אם יש פה נציג של משרד הרווחה עדיף שהוא יתייחס.

קארין אלהרר: בסדר, נשאל אותם אחר כך.

קארין אלהרר: עדו ממחלקת המחקר של הכנסת כתב מסמך מרתק בעניין הזה, עשה עבודה מאוד יפה ואני מודה לו על כך.

קארין אלהרר: עדו, סקירה קצרה בבקשה.

עדו אבגר: בוקר טוב, תודה ליושבת-ראש, עדו אבגר ממרכז המחקר והמידע של הכנסת.

עדו אבגר: אני לא אחזור על הדברים שנאמרו.

עדו אבגר: אנחנו כאמור כתבנו מסמך שבו התחקנו אחר היערכות הרשויות לכניסת החוק לתוקף, התמקדנו בשני היבטים: אכיפה ויישום המהלך המשולב לצמצום זנות.

עדו אבגר: מבחינת האכיפה, רוב הדברים כבר נאמרו כאן, לגבי הנחיית היועץ המשפטי לממשלה ולגבי האמצעי החלופי.

עדו אבגר: אציין שפנינו למשרד לבטחון פנים לפני חודש וחצי כדי לקבל מידע על היערכות המשטרה, גם לגבי הכשרות כוח אדם וגם לגבי היערכות מינהלית וטכנולוגית.

עדו אבגר: לא קיבלנו מענה מהמשרד לביטחון פנים ולכן אין התייחסות פרטנית למקרה שלהם.

עדו אבגר: אני מקווה שאולי הם יתייחסו כעת.

עדו אבגר: מבחינת יישום המהלך המשולב לצמצום צריכת זנות: אציין בקווים כלליים שבאפריל 2019 הועברו למשרד הרווחה 30 מיליון שקלים, זה התקציב בתוכנית הפעולה ל-2019.

עדו אבגר: 7.4 מיליון שקלים הועברו למשרד הבריאות, 600,000 שקלים הועברו למשרד החינוך.

עדו אבגר: משרדי הממשלה לא הספיקו לנצל את רובו של התקציב המתואר עד סוף 2019.

עדו אבגר: חלקים ממנו הוגדרו כעודפים מחוייבים, אבל רק חלקים מהם הועברו חזרה למשרדי הממשלה ב-2020.

עדו אבגר: אני יודע שמשרד הרווחה קיבל שבעה מיליון מתוך 14 מיליון שהוגדרו "עודפים מחוייבים".

עדו אבגר: רק בתחילת יוני 2020 משרד האוצר העביר למשרד הרווחה את התקציב לשנת 2020 בסך 30 מיליון שקלים.

עדו אבגר: מבחינת יישום המענים שנמצאים בתוכנית הפעולה: אני לא אכנס למענים הספציפיים.

עדו אבגר: בגדול ניתן לומר שמרבית המענים החדשים, או הרחבות לקיימים, היו כבר בשטח לפני התוכנית.

עדו אבגר: מרבית המענים שנכללו בתוכנית הפעולה לשנת 2019 טרם התחילו לפעול בשטח.

עדו אבגר: אבל נעשתה התקדמות במכרזים, התקשרויות, גיוס כוח אדם וכדומה.

עדו אבגר: אם נסכם בכלליות, גם אם התוכנית תמומש במלואה ב-2020, בעצם אנחנו נמצאים בדיליי.

עדו אבגר: שאר הפרטים נמצאים במסמך.

קארין אלהרר: תודה רבה, עדו.

קארין אלהרר: המשרד לביטחון פנים, בבקשה.

סיגל יעקבי: לשאלתך הקודמת לגבי חסרות מעמד, דיברתי עם דינה, מסתבר שהנואש לא זכה להתייחסות.

סיגל יעקבי: זו החלטה מודעת של הוועדה בהרכבה הקודם.

קארין אלהרר: תודה.

קארין אלהרר: תמר זנדברג, בבקשה.

תמר זנדברג: אני רוצה לעמוד על הדרמטיות וההיסטוריות של הרגע.

תמר זנדברג: לא כל יום יש לנו זכות לקחת חלק בשינוי מציאות כל כך דרמטי.

תמר זנדברג: אני רוצה לציין שבאמת, סליחה על האמירה הפוליטית, כמי שמשתייכת לאותה תנועה פוליטית, יש המון דברים שבהם אנחנו חולמות ומציבות יעדים רחוקים וסופגות תקופות ארוכות שקוראים לנו הזויות, ותמימות.

תמר זנדברג: ככה הייתה זהבה גלאון במדבר הפוליטי והחברתי הזה במשך עשר שנים.

תמר זנדברג: ואז, פתאום, זה קורה.

תמר זנדברג: שולי, העובדה שהצטרפת, ואיילת שקד שהייתה שרת המשפטים ואמרה כאן ביושר שהיא באמת התנגדה בהתחלה מסיבות אידיאולוגיות ופוליטיות, לא ממניעים זרים.

תמר זנדברג: אני זוכרת את החוויה שזהבה ושולי סיפרו על המפגשים עם הדרג המקצועי שחלקו יושב כאן ורובו נשים.

תמר זנדברג: המסע הזה שהכנסת ערכה אותו יחד עם החברות שקצרו המילים מלהודות לכן.

תמר זנדברג: זה ממש לחצוב בסלע.

תמר זנדברג: אנחנו עומדות היום עשרה ימים לפני שהחוק הזה עומד להיכנס לתוקף.

תמר זנדברג: ולהגיד בספר החוקים של מדינת ישראל אמירה ערכית שזנות היא ניצול, היא מצב חברתי לא רצוי שאנחנו רוצות להוציא אותו אל מחוץ לחוק.

תמר זנדברג: חוק הוא קודם כל איך חברה רואה את עצמה ועל אלו אדנים מוסריים היא בוחרת להתבסס.

תמר זנדברג: למה אני אומרת את כל זה?

תמר זנדברג: כי יש משהו מרחף בחדר שגם ברגע הזה יש עדיין התנגדות לחוק מכל מיני טעמים.

תמר זנדברג: חלקם מטעמים של התנגדות ערכית ונורמטיבית וחלקם מתוך טעמים שאחנו רוצים לדחות כי אנחנו רואות בזנות מנגנון של ניצול שיש להוציא מהחוק, וחלק מההתנגדות היא התנגדות שאנחנו רוצות לחבק אותה ולומר שהחשש מובן לנו, יש כאן נשים שהן אחיות שלנו.

תמר זנדברג: צריך להגיד שהזנות פוגעת בי כאישה, פוגעת בבת שלי, פוגעת בחברה – נשים וגברים – אבל גם יש לה קורבנות שנמצאים איתנו כאן ואנחנו רוצים לקחת אותן איתנו אל העולם החדש הזה, ולכן חלק מההתנגדות היא התנגדות שאנחנו רוצות למוסס אותה בעזרת מענים של טיפול ברווחה, טיפול בחינוך, טיפול בהסברה.

תמר זנדברג: צריך לומר שזה גם מנגנון כלכלי שמייצר פרנסה לקורבנות ואנחנו לא רוצות להשאיר אותן מאחור.

תמר זנדברג: האמירה שצריכה לצאת מכאן בצורה חדה וברורה, אני מניחה שנשמע גם את הצדדים האחרים, המענים האלה צריכים לבוא איתנו, אנחנו צריכים לעשות הכול כדי שהם יתגברו.

תמר זנדברג: לכן הקמפיין חשוב אבל חשוב שזה לא יהיה על חשבון הכסף למענים.

תמר זנדברג: המענים האלה זה חיי אדם, והדבר שאנחנו לא רוצות לראות זה שהכסף לא מנוצל וחוזר בסוף השנה לדבר האמורפי הזה שנקרא "האוצר".

קרן ברק: אבל אם לא השתמשו עד עכשיו בכלום אז זה מה שיקרה.

תמר זנדברג: אז תכף נתקדם בדיון ונראה.

תמר זנדברג: הסיבה שאני אומרת את זה היא כי מאוד חשוב לנו לוודא שהחוק ייצא בזמן והאכיפה תתנהל כמתוכנן בעשירי ביולי, ושכל הגורמים מכוונים לשם.

תמר זנדברג: יחד עם זאת, המענים לא נשארים מאחור.

תמר זנדברג: ואנחנו מחוייבות ללכת עם החוק גם לאחר כניסתו.

תמר זנדברג: לכן דיון המעקב הוא כה חשוב.

איה גורצקי: שלום רב, אני לא נציגת המשרד לביטחון פנים אלא נציגת המשטרה.

קארין אלהרר: איה, איך אתם ערוכים לקראת העשירי ביולי?

איה גורצקי: בניגוד לפרסומים שהיו אתמול בתקשורת, ואני באמת לא יודעת מה מקורם, משטרת ישראל ערוכה ומוכנה לאכיפת החוק במועד.

איה גורצקי: אנחנו נערכנו בשבעת החודשים האחרונים, מרגע שהוחלט שהחוק הזה ייאכף בעזרת מתן קנסות בלבד בשלב הזה, ללא הליף טיפולי, נערכנו לאכיפת החוק במועד, יצרנו מערכת מיחשובית מתאימה, פיתחנו לומדות הדרכה בעזרת חברה חיצונית.

איה גורצקי: אני עברתי על הלומדות והתפעלתי מכיוון שאני מכירה הרבה מצבים שבהם משטרת ישראל משתפת פעולה עם גורמי חוץ.

איה גורצקי: קיבלנו סרטונים מארגונים כאלו ואחרים על מנת ללמד את השוטרים איך לנהוג בעוסקים בזנות בצורה נאותה.

איה גורצקי: אני חושבת שמדובר בלומדה מאוד רצינית.

איה גורצקי: בסיום הלומדה מתקיימים מבחני הסמכה, ורק מי שיעבור את המבחן יוסמך לאכוף את העברות.

איה גורצקי: מבחינתנו אנחנו ערוכים.

איה גורצקי: אומר דבר נוסף: משטרת ישראל סברה לאורך כל הדרך וסבורה גם היום שהדרך הנכונה לאכוף את החוק היא באמצעות התקנות הטיפוליות.

איה גורצקי: התחושה שאדם מקבל קנס רק בדרך של אכיפה היא פחות נכונה לתפיסתנו.

איה גורצקי: הקנס צריך להגיע רק במקרה שהאדם סרב לשתף פעולה בהליך חינוכי.

איה גורצקי: משטרת ישראל רוצה לשים את הדגש על התקנות החלופיות ועל ההליכים החינוכיים.

איה גורצקי: לעת הזו זה לא קיים, אבל ככל שהכוונה היא לקדם את התקנות, ואנחנו מברכים על כך, גם חזרנו ואמרנו שאנחנו נידרש לפרק זמן של מספר חודשים, 6–9 חודשים, כדי לבנות את המודל הזה מחדש, כדי ליצור ממשקי פעולה על משרד הרווחה, זה מאוד מורכב.

קארין אלהרר: איה, אני התבלבלתי.

קארין אלהרר: מחד את אומרת שאתם ערוכים ומאידך אני שומעת שאתם מחכים לתקנות כדי לבנות מודל.

קארין אלהרר: אז - - -

איה גורצקי: בחוק כפי שהוא מנוסח היום אין תקלות.

איה גורצקי: יש מודל של קנסות בלבד ומשטרת ישראל ערוכה לבצעו בזמן כניסת החוק לתוקף.

קארין אלהרר: טוב.

איה גורצקי: אם יהיו תקנות, וצריכות להיות, אנחנו נידרש לזמן של חודשים כדי ללמד את השוטרים ולבנות את המערכות ולצאת לדרך במודל חלופי של תקנות.

קארין אלהרר: אז הכשרת כוח האדם לעניין הזה בוצעה.

איה גורצקי: היא נמצאת בעיצומה ואנחנו נהיה מוכנים במועד.

קארין אלהרר: מבחינת היערכות טכנולוגית?

איה גורצקי: המערכת תעלה לאוויר ב-12 ביולי.

קארין אלהרר: אתם מתכוונים לבצע פשיטות יזומות, או לחכות לתלונות, איך זה יעבוד?

איה גורצקי: אנחנו עובדים בשני מודלים, יש את האכיפה היזומה, האכיפה היזומה היא אכיפה מתוכננת של הימ"רים, היחידות המרכזיות שלנו ושל הבילוש של הימ"רים.

איה גורצקי: יהיו מעת לעת גם פשיטות יזומות?

איה גורצקי: הדגש שלנו בפשיטות יהיה על העברות החמורות, אנחנו נפשוט על בתי בושת כדי לתפוס את האנשים שסוחרים בבני אדם וכמובן שעל הדרך נטפל גם בצרכנים.

איה גורצקי: כמובן שיש את המסלול של אכיפה אגבית.

איה גורצקי: ברגע שתהיה פנייה למשטרה מכל סיבה שהיא, ויגיעו שוטרי הסיור או שוטרי הבילוש למקום, ויזהו שמתבצעת שם עבירה של צריכת זנות, הם יטפלו בה בדרך של מתן קנסות.

קארין אלהרר: תודה רבה.

קארין אלהרר: נציגת המשרד לבטחון פנים, בבקשה.

בוסנה מהרט דסה: שלום, שמי בוסנה, אני נציגת הייעוץ המשפטי של המשרד לבטחון פנים.

בוסנה מהרט דסה: המשרד לבטחון הפנים סבור שעל מנת להגשים את תכלית החוק יש להתייחס לנושא בראייה הוליסטית, ולכם לא נכון לאכוף את החוק הזה רק באמצעות הטלת קנסות מינהליים על צרכני הזנות, אלא יש צורך לאפשר גם את המסלול - - - החוק הידוע יצר אווירה חדשה שעד כה לא נאסרה בחקיקה הישראלית - - - אפשר להמשיך?

קארין אלהרר: האמירה שלך שזה לא נכון לאכוף כל עוד אין תקנות, היא משליכה לגבי היכולת של המשטרה להטיל קנסות?

בוסנה מהרט דסה: אנחנו מדברים על יצירת עבירה חדשה שעד כה לא נאסרה בחקיקה הישראלית.

בוסנה מהרט דסה: אכיפתה על ידי הטלת קנסות על צרכני זנות, ללא החלופה של סדנה טיפולית חוטאת למטרת החוק ועלולה להיתפס כמרדף אחרי אזרחים ללא מתן פתרון - -

שולי מועלם: אזרחים צורכי זנות.

בוסנה מהרט דסה: - - פתרון כולל לצורך צמצום תופעת הזנות.

קארין אלהרר: אז מה את אומרת בעצם?

בוסנה מהרט דסה: ככל שאכיפת החוק תהיה רק באמצעות הטלת קנס מינהלי, צרכני זנות שיוטל עליהם הקנס ולא יוכלו להמיר את הקנס בסדנה טיפולית, זה בעצם חוטא למטרת החוק וכל העוסקים במלאכה בזמן - - - חקיקת החוק - - - בעצם כיוונו לכך - - -

קארין אלהרר: הצלחת לבלבל אותי, אני לא מצליח להבין מה התשובה אומרת.

קארין אלהרר: אתם תטילו קנסות או לא?

בוסנה מהרט דסה: אנחנו אומרים שהטלת קנסות צריכה לבוא יחד עם התקנות שמדברות על אמצעיים חלופיים - - -

קארין אלהרר: הבנתי, אבל כרגע אין תקנות.

עאידה תומא סלימאן: הם לא - - -

בוסנה מהרט דסה: אנחנו סבורים שזה לא נכון שיהיה רק קנס מינהלי, זה נכון שתהיה ראיה הוליסטית ומערכתית, ושהקנס המינהלי יבוא יחד עם התקנות.

קרן ברק: אבל מה החוק אומר, הם סבורים, אבל מה אנחנו - - -

קארין אלהרר: רק שנייה, אני הבנתי.

קארין אלהרר: אחדד: כרגע עובדים על התקנות, שמעת את נציגת משרד המשפטים שאמרה שהם ידווחו לוועדה מתי תהיינה תקנות, ככל הנראה זה יקרה.

קארין אלהרר: אני רוצה לשאול: האם עד שיהיו תקנות אתם מתכוונים לא לתת קנסות.

בוסנה מהרט דסה: בכוונת השר לבטחון הפנים לפנות לשר המשפטים ולשר העבודה והרווחה, לתקן את החוק כך שמועד התחולה יידחה בכחצי שנה שבפרק הזמן הזה יותקנו תקנות ותתבצע היערכות מתאימה של כלל הגופים שאמונים על יישום החוק.

שולי מועלם: השר לבטחון הפנים היה שר המשפטים הקודם.

שולי מועלם: אפשר לשאול אותו או את נציגתו מדוע הוא לא דאג בכל תקופת היותו שר המשפטים לתיקון התקנות אם הוא חושב שהן כל כך קריטיות להחלת החוק?

שולי מועלם: נראה שיש פה משחק כפול של משרד הפנים.

שולי מועלם: גבירתי, אני רק אגיד במענה למה שאמרת קודם, שכל מי שעסק בחוק הזה ורואה אותו בראייה הוליסטית, ממש מתנגד לעמדה שאת מביאה לכאן.

קארין אלהרר: בוסנה, זה מאוד מכעיס.

קארין אלהרר: יש פה שר שהיה לפני חצי שנייה שר המשפטים.

קארין אלהרר: אף אחד לא מנע ממנו להתקין תקנות.

קארין אלהרר: אותו שר מונה להיות שר לבטחון פנים, עכשיו הוא אומר: "אה, בעצם אין תקנות".

קארין אלהרר: עד שלא יהיו תקנות אל תדברו איתי.

קארין אלהרר: הדבר הזה לא יקרה, אין שום קונסטלציה שבה החוק הזה לא יתקיים.

קארין אלהרר: אז אני חוזרת על שאלתי הקודמת: בהנחה ששר המשפטים הנוכחי יתנגד לדחיית החוק - - -

קרן ברק: אבל היא לא מוסמכת לענות - - -

קארין אלהרר: וודאי שהיא מוסמכת.

קארין אלהרר: אם היא לא מוסמכת, קרן, אנחנו נמתין שיעלה מישהו מוסמך.

קרן ברק: נכון.

קארין אלהרר: היא הנציגה בזום, איני באה אליה בטענה אישית, כמובן.

קרן ברק: מה התפקיד שלה?

קארין אלהרר: חלק ממערך הייעוץ המשפטי של הבט"פ.

קארין אלהרר: אני באמת שואלת: בהנחה שהחוק לא יידחה, מה אתם מתכוונים לעשות, האם אתם מתכוונים להטיל את הקנסות, כן או לא?

בוסנה מהרט דסה: גבירתי, המצב הוא כזה שבכוונת השר לבטחון הפנים לפנות לשר המשפטים ולשר העבודה והרווחה ולבקש לתקן את החוק כך שמועד תחולתו יידחה בחצי שנה.

בוסנה מהרט דסה: אני מניחה שלאחר שנקבל את המענה נוכל לכלכל את צעדנו בהתאם.

בוסנה מהרט דסה: אני רק אתייחס לגבי דברייך לפני כן על כך שהשר לבט"פ בכובעו הקודם כשר המשפטים ענה שהתקנות לא יותקנו, המענה ניתן בצורה כזו מכיוון שאז המצב המדיני-פוליטי היה שלא הייתה וועדת חוקה.

שולי מועלם: מה זה קשור לוועדת חוקה?

בוסנה מהרט דסה: היום יש וועדת חוקה - -

שולי מועלם: את התקנות היה אמור להתקין משרד המשפטים.

בוסנה מהרט דסה: - - שנדרשת הסכמתה לצורך התקנת התקנות.

בוסנה מהרט דסה: אין מניעה לקדם עכשיו את תקנת התקנות.

קארין אלהרר: אוקיי, תודה.

קארין אלהרר: חברת הכנסת מרב מיכאלי ואחריה חברת הכנסת עאידה תומא סלימן.

מרב מיכאלי: תודה רבה, גבירתי.

מרב מיכאלי: אני מקווה שהחברה מהמשרד לבטחון פנים יכולה להקשיב לדיון.

מרב מיכאלי: אני רוצה לומר לה שכולנו מסכימות איתה, כולנו מעדיפות שצרכני הזנות יעברו הליך שיקומי, גם הם זקוקים לשיקום, זו תכלית החוק וכולנו בעד זה.

מרב מיכאלי: אין לנו אלא להצר על כך שהשר לבטחון הפנים לא ניצל את סמכותו בתפקידו הקודם כדי לוודא שהתקנות מתוקנות.

מרב מיכאלי: צר לנו על כך ואין לנו אלא לקוות שעכשיו זה ייצא במהירות.

מרב מיכאלי: יושבת פה מנכ"לית משרד המשפטים ואין לי כל ספק שהיא תקדם את הנושא.

מרב מיכאלי: עם זאת, חשוב להגיד, יושבים פה ארגונים שאם השר לבטחון הפנים יינסה לחבל ביישום החוק בזמנו, אני מקווה ששר המשפטים שהביע את התנגדותו לדחיית היישום לא יחזור בו מכך.

מרב מיכאלי: אני בטוחה שחברות וחברי המשרד פה ישמרו עליו שזה לא יקרה.

מרב מיכאלי: בהינתן שהוא ינסה לחבל באכיפת החוק אז יושבים פה ארגונים שבוודאי יקחו את העניין הזה לבין המשפט העליון, וחזקה על האחרון שיפסוק כפי שהוא פוסק תמיד שכשמדובר בתקנות רשות רצויות הן לא יכולות להוות עילה לביטול החוק, לכן חבל שהשר לביטחון הפנים יעביר את כולנו את כולנו את העיכוב ובזבוז הזמן - - -

קארין אלהרר: מה אכפת לו?

קארין אלהרר: אחרי זה הוא יוכל להתגולל על בית המשפט.

מרב מיכאלי: כן, בדיוק.

קארין אלהרר: זה נורא כיף.

מרב מיכאלי: אני רוצה להגיד תודה לנשות משרד המשפטים ולעובדי משרד הפנים, משרד לבטחון פנים, ומשרד הרווחה.

מרב מיכאלי: אני רוצה להגיד שלהיות משרתי ציבור בימים אלו זה דבר מאוד מסובך ולא פשוט, מאוד קשה.

מרב מיכאלי: זה הולך ונעשה מסובך.

מרב מיכאלי: אנחנו ראינו בממשלה הזו את המסורת שהתפתחה בממשלות נתניהו של העברת סמכויות ופירוק אגפים, והעברתם בין משרדים, והעמדתם באין ספור מצבים בלתי-אפשרים.

מרב מיכאלי: דרך כל הזמן התגוללות עליהם כשמשהו לא מוצא חן, איומים להפוך אותם לנושאי משרת אמון מאשר משרתי ציבור, ועוד המון דברים שהופכים את עבודת משרתי הציבור לקשה מנשוא.

מרב מיכאלי: העובדה שאנחנו מגיעים למצב שהמשטרה ערוכה ליישום החוק זה דבר שאני מעריכה מאוד.

מרב מיכאלי: אני חושבת שאנחנו חייבות לנצל את המומנטום הזה ובאמת ליישם את החוק.

מרב מיכאלי: מדובר בשינוי נורמטיבי שהוא עמוק מאוד.

מרב מיכאלי: אני רוצה להגיד שהתנגדות לחוק איסור זנות שכל הזמן שמענו את האמירה "זו דרכו של העולם, אין דרך למגר את התופעה הזו, זה המקצוע העתיק בעולם" כאילו שכששאלו מישהי בכיתה ב' מה תרצי להיות כשתהיי גדולה היא אמרה: אני ארצה לעסוק בזנות.

מרב מיכאלי: העובדה שהגענו לעידן של חקיקת הנורמה הזאת, נכון שחשבתי שזו הייתה צריכה להיחשב עבירה פלילית, אבל אני חושבת שגם ציבורית הגענו למצב שיש הבנה שצריכת זנות היא דבר לא לגיטימי וצריך להעביר את זה מהעולם.

מרב מיכאלי: זה באמת יום גדול ועכשיו חובת ההוכחה היא על הגופים המיישמים והאוכפים – לגרום לזה להפוך למציאות.

קארין אלהרר: אני חייבת להודות שאני עדיין בהלם לגבי עמדת השר לבטחון הפנים.

קארין אלהרר: מילא אם הוא לא היה שר המשפטים שתי דקות קודם.

קארין אלהרר: זה לא הגיוני שהמשטרה כבר מוכנה אבל הוא לא ייתן להם לעשות את זה.

קארין אלהרר: חברת הכנסת עאידה תומא סלימן, בבקשה.

עאידה תומא סלימאן: תודה, גבירתי.

עאידה תומא סלימאן: קשה לנו לעמוד היום במעמד הזה ולהתחיל את השיח מהנקודה של להזכיר לכולם את הדרך שעברנו עד כה ולהתחיל את השיח לגבי אכיפה או אי-אכיפה, ולהתמודד עם קשיים טכניים או חילוקי דעות כאילו מישהו לא עשה את העבודה.

עאידה תומא סלימאן: בעיני אלו לא חילוקי דעות כאלה אלא מגמות שמנסות לעכב את המהפכה שנעשתה כאשר החוק הזה חוקק.

עאידה תומא סלימאן: אני זוכרת איך חגגנו ביום שעבר החוק במליאה וחשבנו ששמנו סימן בדרך שלנו להחזיר לחברה את פניה היפים.

עאידה תומא סלימאן: אני זוכרת כמה שבחים חולקו בצדק לחברת הכנסת שולי מועלם, חברת הכנסת זהבה גלאון שלקחו את זה כמשימה ראשית ודחפו את זה.

עאידה תומא סלימאן: עם כל חילוקי הדיעות שלנו בפוליטיקה, כולנו הסכמנו, הוועדה לקידום מעמד האישה שבראשותי התגייסה והקימה ועדה מיוחדת.

עאידה תומא סלימאן: כולנו תרמנו, לא כדי שמישהו שלא עשה את העבודה שהייתה מוטלת עליו, לא עשה את ההכנות, ולא דאג להתכונן ליום כניסת החוק לתוקף, שנוכל להרגיש את השמחה האמיתית ולקטוף את פירות העמל שהושקע.

עאידה תומא סלימאן: לא ייתכן שעכשיו משרד הבט"פ מחליט מה היו כוונות המחוקק.

עאידה תומא סלימאן: סליחה, זה לא התפקיד שלכם לקבוע ולהתנות מה הכוונות שלנו.

עאידה תומא סלימאן: אנחנו יודעות טוב מאוד מה היו הכוונות שלנו.

עאידה תומא סלימאן: צריך להתחיל לבצע, ואם מוכן רק העניין, גם ענישה היא חלק מטיפול והרתעה.

עאידה תומא סלימאן: אני חושבת שהוועדה צריכה להיות מאוד ברורה בהחלטה שלה שלא נותנים שום יד לנסיגה ולו מילימטר אחד מהתחלת ביצוע החוק.

שולי מועלם: אבקש להזכיר גם את תרומתה של חברת הכנסת לשעבר, עליזה לביא, למלאכת חקיקת החוק.

שולי מועלם: היא גם הובילה את וועדה המשנה הנזכרת.

קארין אלהרר: חברת הכנסת קרן ברק, בבקשה.

קרן ברק: אני לא נמנית על אלה שעשו את ההיסטוריה בכנסת הקודמת.

קרן ברק: כל הכבוד לכל חברות הכנסת שהוזכרו.

קרן ברק: אזכיר גם את מירב בין ארי.

קרן ברק: שורה של חברות כנסת אמיצות שעשו לא פחות מהיסטוריה.

קרן ברק: זה לא מובן מאילו וזה היה מלווה בחבלי לידה מאוד קשים.

קרן ברק: אחרי שנעשו כל הפשרות הללו והגיעו לידי כתיבת חוק, עכשיו צריך לעבור ליישומו.

קרן ברק: זה לא שעכשיו נתחיל לעשות תיקונים בדרך בכל סדק שאפשר למצוא, כך שכל גוף ינצל זאת כדי לעצור את הכול או לתקן בדיעבד.

קרן ברק: הליך החקיקה נעשה בצורה טובה, עמוקה ורצינית.

קרן ברק: מרגע זה צריך לכבד את החוק ולא לחפש בו סדקים ותיקונים אחורה.

שולי מועלם: אולי נצליח לעשות תיקון לאחור ולהפליל את הצרכנים.

קרן ברק: את צודקת.

קרן ברק: אנחנו תמיד רגילים שיש את הפקידות של האוצר שמנסה לפתוח דיונים מהתחלה.

קרן ברק: עכשיו אנחנו במצב שאני חושב שבו - - -.

קרן ברק: האמירה שלי היא ברורה ואני מקווה שמפה תצא אמירה שנקיים את החוק כפי שהוא.

קרן ברק: אני מקווה מאוד שעמדת הייעוץ המשפטי נתנה תמונה חלקית או לא מדוייקת לשר ועל סמך זה הוא קיבל את ההחלטה שאני לא שמעתי אותה בקולו אבל שמענו דרך הייעוץ.

קרן ברק: יכול להיות שהצידו בפניו מסד נתונים מטעה.

קרן ברק: אני מקווה שכך זה נעשה ושהוא לא חשב שהרצון להמשיך במתווה יהיה חד-משמעי.

קרן ברק: נצא בקריאה שזה לא יתעכב אפילו יום אחד, בעיקר לאחר ששמענו שהמשטרה ערוכה לביצוע.

קרן ברק: כל שאר הדברים יכולים לקרות תוך כדי תנועה ולא אמורים לעצור את החוק.

קרן ברק: אנחנו יכולים את כל הדברים לתקן תוך כדי תנועה.

קארין אלהרר: תודה לקרן.

קארין אלהרר: חברת הכנסת פרידמן, בבקשה.

תהלה פרידמן: כמובן שאני מצטרפת לתודות לכל חברות הכנסת ולנשות המקצוע שהובילו את המהלך.

תהלה פרידמן: מצטרפת לדברים של קרן.

תהלה פרידמן: זה נזק גדול כשמחוקקים חוק ומיידים מנסים לעכבו.

תהלה פרידמן: זה יוצר נזק בכל מה שנוגע לאמון הציבור בשלטון החוק.

תהלה פרידמן: אני רוצה לשאול את משרד המשפטים לגבי מחיקת תיקים פליליים: אני מבינה שיש פה עניין של יצירת יחסי אמון עם אנשים שאנחנו רוצים לעזור להם להשתקם ולהיכנס לעולם של תעסוקה נורמטיבית, חלקן סוחבות תיקים פליליים.

תהלה פרידמן: זה דבר שמקשה עליהן במציאת עבודה, כל מערכת היחסים עם מחלקות הרווחה, הפחד שיקחו את הילדים, יש פה תהליך בניית אמון שצריך לקרות.

תהלה פרידמן: אני מבינה שמשרד המשפטים עשה תהליך דומה עם צעירים יוצאי אתיופיה.

תהלה פרידמן: אני רוצה לשאול אם זה תהליך שאפשר להחילו גם על שורדות זנות.

תהלה פרידמן: אני מניחה שזה מהלך ארוך אבל הוא חשוב.

לילך וגנר: חוק המרשם הפלילי תוקן ביומה האחרון של הכנסת האחרונה, והוא כבר עשה צעד גדול בכיוון הזה.

לילך וגנר: קיבלנו פנייה בנושא הספציפי שאת מעלה.

לילך וגנר: אנחנו בוחנים אותה ואני אעדכן את הוועדה כאשר תתקבל החלטה בהקשר הזה.

לילך וגנר: החוק קיצר מאוד את תקופות ההתיישנות ואני חושבת שזה עוזר כי מדובר יחסית בעבירות לא חמורות.

קארין אלהרר: נשמח לקבל עדכון בעניין הזה.

סיגל יעקבי: אני אומר לחברת הכנסת פרידמן שממה שאני נחשפתי, לפחות חלק מהעוסקות בזנות, חלקן מתמודדות גם עם חובות בהיקפים גדולים עקב צריכת סמים.

סיגל יעקבי: אחד הנושאים שאני לקחתי על עצמי בתפקידי ככונסת הראשית הוא לראות אם אנחנו יכולים לייצר מסלולי טיפול לנשים אלו כדי לסייע להם כלכלית כחלק מהליך השיקום.

קארין אלהרר: מקסים.

קארין אלהרר: אני רוצה להעלות בזום את אלינור, יושב-ראש ארגון טרנסיות ישראל.

לינור אברגל: שלום לכולן.

לינור אברגל: תודה עבור ההזדמנות לדבר, בבית אנחנו מרגישים קצת רחוקים מכם.

לינור אברגל: אני רוצה לומר שבתחושה שלי כל העניין הזה שיושבים הרבה אנשים בוועדה וקובעים על החיים שלנו זה קצת עצוב לי, כי בסופו של דבר מדובר בחיים שלנו שאנשים במגדל השן בכנסת מוציאים להורג במובנים מסויימים.

לינור אברגל: כשאנחנו מדברים על מענים לקהילה הטראנסית, אז כרגע אין מענים.

לינור אברגל: אתמול נפגשנו עם השרה - - -

קארין אלהרר: לינור, אין בכלל מענים?

לינור אברגל: אין בכלל מענים.

לינור אברגל: הדבר היחד שהציעו לנו כרגע זה הוסטל ולקחת טרנסיות שנמצאות במעגל הזנות ועובדות בזה כעבודה רגילה לכל דבר, ולשכן אותן בדירות הוסטל של 12 בנות במיטות קומותיים.

לינור אברגל: זה לא מענה, זה לא מענה לקהילה הטראנסית וזה גם לא יהיה מענה.

לינור אברגל: קודם אמרה שולי מועלם שיש לתת לנו חלופות מעצר נכונות, אני לא חושבת שאנחנו צריכות לקבל חלופות מעצר.

לינור אברגל: לא ביצענו שום פשע חוץ מזה שאנחנו מודעות חברתית ובגלל ההדרה החברתית טרנסיות נמצאות במעגל הזנות.

לינור אברגל: בגלל ההדרה החברתית טרנסיות לא יכולות לצאת למעגל העבודה הרגיל, טרנסיות לא יכולות לעבוד בשום מקום והן מודרות.

לינור אברגל: אני לא חושבת שאף אחת מכן כאן, גם התומכות כביכול בקהילה הטראנסית וגם אלה שלא יודעות מה זה ללכת ברחוב כשזורקים עלייך אבנים וכשמרציבים לך ברחוב.

לינור אברגל: טראנסית הותקפה ביום שישי האחרון והיא מאושפזת עדיין בבית חולים בגלל שהיא טראנסית.

לינור אברגל: על מה מדברים?

לינור אברגל: על חוק נכון ועל חלופות בזמן שאין כלל מענים.

לינור אברגל: זה לא פתרון.

לינור אברגל: אתם אומרים שהשוטרים נכונים וערוכים.

לינור אברגל: השוטרים לא נכונים וערוכים.

לינור אברגל: אנחנו עוברות גיהנום עם המשטרה.

לינור אברגל: אנחנו חוות אלימות משטרתית יום-יום מבלי שהחוק הזה נמצא כרגע באוויר.

לינור אברגל: אז אני לא יכולה להבין איך יושבות הרבה חברות כנסת ומחמיאות ומפרגנות אחת לשנייה כשמדובר על החיים שלנו ואנחנו אלו שצריכות להתקיים ביום-יום.

קארין אלהרר: לינור, שאלת ביניים: כמה מתוך חברות וחברי הקהילה עוסקים בזנות, יש לכם נתונים?

לינור אברגל: בישראל יש בערך 5,000 טרנסים טרנסיות.

לינור אברגל: אבל מתוכן יש בערך כ-400 במעגל הזנות.

לינור אברגל: שאר הטרנסיות חיות מקצבה או שנטמעות בחברה.

לינור אברגל: אנחנו מדברים פה על טרנסיות שחוות אגרופוביה קשה ולא יכולות לצאת מהבית.

לינור אברגל: משבר הקורונה היה דוגמה לכל התהליך הזה.

לינור אברגל: לא תמר זנדברג ולא שולי מועלם ולא אף חברת כנסת שמתיפיפת שם, ותסלחו לי שאני מדברת ככה, עזרה לנו.

לינור אברגל: אנחנו נתנו סלי אוכל לטרנסיות שהגיעו לחרפת רעב, אנחנו עזרנו לטרנסיות שלא קיבלו עזרה בשכר דירה.

לינור אברגל: אני הוצאתי כסף מהכיס לקניית חלב לטרנסיו.

לינור אברגל: לא ממשלה ולא אף אחד עזר לנו.

לינור אברגל: היינו צריכות להיסמך על תרומות של עמותות כמו ארגמן, מעברים, המרכז הגאה, האגודה, שנתנו לנו תמיכה כדי לתת לטרנסיות.

לינור אברגל: אנחנו התחלנו מ-13 טרנסיות והגענו ל-60 עד אמצע הקורונה, 60 טרנסיות שצריכות עזרה.

לינור אברגל: זו רק דוגמה קטנה למה שמשבר החוק הזה הולך להיות.

לינור אברגל: החוק הזה הוא גזר דין מוות.

לינור אברגל: אנחנו לא מבקשים לבטל את החוק, אתם רוצים חוק מוסרי, אנחנו איתכם, אבל בשנה שלא הייתה ממשלה לא היו תקציבים.

לינור אברגל: האכיפה תתבצע במועד אבל מה יקרה עם הטרנסיות יום אחר כך?

לינור אברגל: אין להם מענה, גם לא את ההוסטל, גם לא את המכרזים שאתם מדברים עליהם בעתיד.

לינור אברגל: כדי לבנות - - -

קארין אלהרר: לינור, אני יודעת שאת מאוד טעונה.

לינור אברגל: כי אנחנו בשטח.

קארין אלהרר: אני מבינה את זה.

קארין אלהרר: יש פה 400 נשים ואנשים מהקהילה הטרנסית שאתם יודעים שעוסקים בזנות.

קארין אלהרר: ל-400 הללו צריך לתת מענים ראויים וטובים.

קארין אלהרר: אני שואלת אותך כמישהי שמבינה שהחוק עבר וכמישהי שמבינה שכל מה שצריך זה להתקדם הלאה במענים.

קארין אלהרר: האם את מדמיינת לעצמך מצב שבו דברים יזוזו הגם שהחוק לא יופעל, את חושבת שמישהו יגיד "אני רוצה לעזור" אם לא יהיה חוק בתוקף ומתחילים להניע את הגלגל?

לינור אברגל: יש תחושה של "נעשה ונשמע" כמו שנתניהו אמר עם משבר הקורונה - - -

קארין אלהרר: אני מוכנה לקבל הכול, רק אל תגידי לי שאני אומרת כמו נתניהו.

לינור אברגל: חלילה.

לינור אברגל: אני רק אומרת שאי-אפשר בחוק הזה ללמוד תוך כדי תנועה.

לינור אברגל: אנחנו הארגונים - - -

קארין אלהרר: לא, לא ללמוד תוך כדי תנועה.

קארין אלהרר: ממשל לא ללמוד תוך כדי תנועה.

לינור אברגל: יש תחושה שכן למידה תוך כדי תנועה כי כרגע אין את המענים ל-11 ביולי, יש רק אכיפה, אין את המענה הראשוני ב-11 ביולי.

לינור אברגל: ומה שאני אומרת - - -

קארין אלהרר: לינור, אני רוצה להזמין אותך להישאר בדיון כדי שנשמע מה המענים שמשרד הרווחה מציע ועל מה עובדים.

קארין אלהרר: בסדר?

לינור אברגל: אוקיי.

לינור אברגל: אסיים באמירה שמה שצריך לעשות הוא מאוד פשוט.

לינור אברגל: עזבו את תיעדוף האוכלוסייה שמראש בכל ישיבה אני אומרת שתעדוף זה קל כשמדובר ב-5,000 טרנסים.

לינור אברגל: מה שצריך לעשות כרגע זה לתת דחייה של שנתיים, בשנתיים הללו אנחנו נשב עם הקואליציות ונבנה מודל נכון לכל מי שתרצה לצאת ממעגל הזנות.

לינור אברגל: המודלים האלו כשלו במדינות שבהן הם נוסו, אז למה לא לנסות ליצור מודל חדש שיכלול דחיית החוק בשנתיים ומציאת פתרון, תודה.

קארין אלהרר: תודה.

קארין אלהרר: משרד הבריאות רוצה להגיב על הנושא של המענה לטרנסים.

יעל גור קול: יעל גור ממשרד הבריאות.

יעל גור קול: אני רציתי להציג את המענים שלנו, לא רק כתגובה למענים של לינור אבל גם להם.

יעל גור קול: חשוב להגיד לגבי תקופת הקורונה, שדרך משרד הבריאות מרפאת לווינסקי גייסה כחצי מיליון שקלים תרומות בעיקר מקרן שוסטרמן שהועברו כמלגות קיום בחודשים אפריל ומאי להרבה מאוד אנשים בזנות, גם לנשים טרנסג'נדריות, גם גברים בזנות, וגם סיסג'נדריות.

יעל גור קול: חשוב להגיד שגם הממשלה וארגוני החברה האזרחית התגייסו לסייע בתקופה המדוברת.

קארין אלהרר: רגע, יעל, מי זכאית למלגה, איך אפשר לקבל אותה, ומה היא כוללת?

יעל גור קול: זאת הייתה התגייסות חירומית של מרפאת לווינסקי של משרד הבריאות.

יעל גור קול: בחודשים ומאי - - - מענים הגמיש ידבר נציג - - - לינור דיברה על תקופת הקורונה ועל זה שאף ארגון ממשלתי לא סייע וזה לא מדויק, היה לי חשוב להגיב לכך.

קארין אלהרר: כמה ממרכיבי הקהילה הטראנסית קיבלו את אותה המלגה?

יעל גור קול: 80 אנשים קיבלו דרך המרפאה את מלגות הקיום.

יעל גור קול: בתוכם גם נשים סיסג'נדריות, גם נשים חסרות מעמד, כ-13 נשים חסרות מעמד, 15 נשים טרנסיות, וגם שבעה בנים בזנות קיבלו את העזרה הזאת.

יעל גור קול: מדובר בכ-5,000 שקלים לכל אדם למרות שאת כל ה-420,000 שקלים חילקנו בהתאם לצרכים של המטופלים.

יעל גור קול: זה היה לא מדוייק להגיד שרק ארגמן, מעברים, וטרנסיות ישראל סייעו כספית.

יעל גור קול: הסיוע היה בהחלט מאיתם אבל גם מהממשלה ומארגונים נוספים.

יעל גור קול: לגבי המענים של משרד הבריאות, הם מתחלקים לשני שירותים מרכזיים במשרד.

יעל גור קול: שירות אחד הוא השירות לטיפול בבריאות הנפש ובהתמכרויות.

יעל גור קול: השירות השני, אליו אני שייכת, הוא השירות לבריאות הציבור.

יעל גור קול: צריך להגיד שאלו שירותים שבחצי השנה האחרונה עמוסים בעבודה עקב הקורונה.

יעל גור קול: אותם רפרנטים שמטפלים בהתקשרויות שקשורות בטיפול בפנדמיה, גם נותנים מענה ליישום החלטת הממשלה, מה שמסביר הרבה מאוד את העיכוב בחלק מהמענים.

יעל גור קול: יש שני פרוייקטים שקשורים לטיפול בהתמכרויות בשירות לבריאות הנפש שכבר פועלים.

יעל גור קול: שירות אחד הוא "לצדך" שירות גמילה לנשים מהקהילה הטרנסית, גמילה מסמים ומחומרים פסיכו-אקטיבים, גמילה בסביבה נשית.

יעל גור קול: זה שירות שכבר פועל בהיקף של 12 מיטות בכל זמן נתון והוא מלא, יש גם רשימות המתנה לשירות.

יעל גור קול: בזמן הקורונה יצרנו התקשרות עם עוד שני מרכזי גמילה נוספים לנשים מהקהילה הטרנסית בלבד.

יעל גור קול: אנחנו בשלב חתימת הסכמים.

יעל גור קול: הנושא של טיפול בהתמכרויות קיבל מענה מאוד יפה והוא פועל כבר כמה חודשים.

יעל גור קול: שירות נוסף הוא טיפול בגברים שמכורים לצריכת מין בתשלום.

יעל גור קול: זה שירות שיצא לדרך באמצעות מרכז רטורנו.

יעל גור קול: הוא יכול לטפל ב-30 גברים בכל זמן נתון.

יעל גור קול: לפי הדיווחים שקיבלתי יש שם כבר 10 גברים שהתחילו טיפול.

יעל גור קול: השירות השלישי בתחום - - - הטיפול בתחום הנפש וההתמכרויות, מיועד לטפל בנשים - - -

קארין אלהרר: יעל מאוד מקוטעת, דינה דומיניץ ממשרד המשפטים.

דינה דומיניץ: שלום לכולם.

דינה דומיניץ: שמחה להיות כאן שוב עם כל השותפים מהכנסת, מהארגונים ומהממשלה.

דינה דומיניץ: רציתי לענות לשאלת יושבת הראש לגבי נשים חסרות מעמד.

דינה דומיניץ: בנוסף אציין עוד נקודה אחרת לגבי המחקר המלווה שנראה לי חשוב.

דינה דומיניץ: אני מתחברת לרוח הדברים שנאמרו לפני, כמי שישבה בכל התהליך של העברת החוק וגם עכשיו בצוות היישום.

דינה דומיניץ: בשנה וחצי האחרונות, מאז שהחוק עבר, אנחנו רואים התגייסות מדהימה של כל נציגי הממשלה.

דינה דומיניץ: אנחנו עוד מנסים גם לעבוד ביחד עם הארגונים ולשמוע את הארגונים מכל הקצוות ולקחת את מה שהם אומרים בחשבון.

דינה דומיניץ: אני יודעת שלא הגענו למצב האופטימלי מבחינת מה שרצינו להגיע אליו וגם מבחינת ההתמשכות - - -

קארין אלהרר: דינה, אנחנו קצרים בזמן, אשמח שתתני תשובות טלגרפיות.

דינה דומיניץ: במסגרת החוק שהועבר כהוראת שעה למשך חמש שנים, הובהר שיש צורך במחקר מלווה שיאמוד את ההשפעה של החוק על שורדי הזנות, וגם כמובן לגבי ההיקפים.

דינה דומיניץ: לאחר ארבע שנים תוצאות המחקר יוגשו בחזרה לכנסת שתוכל לקבל החלטה על בסיס הנתונים האם להפוך את החוק לקבוע.

דינה דומיניץ: אנחנו נמצאים עכשיו בשלבים סופיים של גיבוש התוכנית המחקרית שאמורה לצאת לדרך.

דינה דומיניץ: צוות היישום מינה אותי לרכז את צוות ההיגוי שילווה מחקר זה, ואנחנו עובדים במרץ כדי שנוכל להתחיל עם תחילת החוק.

דינה דומיניץ: לגבי נושא חסרות המעמד: אני רוצה להדגיש שהחלטת הממשלה והחוק לא מתייחסים ישירות לאוכלוסייה זו.

דינה דומיניץ: אבל, כמתאמת המאבק בסחר בבני אדם, אני רוצה לציין שבאותו היום בו עברה החלטת הממשלה לגבי המענים לנשים בזנות, עברה גם התוכנית הלאומית הממשלתית לגבי המאבק בסחר בבני אדם בשבהחלט כן מתייחסת לאוכלוסייה הזו.

דינה דומיניץ: כחלק מתוכנית העבודה שלנו אחנו מקווים שכשתהיה ועדה ייעודית בכנסת ונוכל לקדם את הנושא החשוב הזה.

דינה דומיניץ: אנחנו רואים אוכלוסייה חסרת מעמד ומוחלשת שלא זכאית לסעדים הקבועים בחוק ואנחנו חושבים שבהחלט נכון לסייע להם.

דינה דומיניץ: במסגרת האכיפה המשטרתית, ככל שייתקלו בקורבנות סחר למטרות זנות, אז כמובן שיש צעדים רחבים שהמדינה נותנת לקורבנות ואני בטוחה שהמשטרה תפנה את הקורבנות למתווים הללו.

קארין אלהרר: תודה רבה, דינה.

קארין אלהרר: יישר כוח על העשייה.

קארין אלהרר: נציגי משרד הרווחה, בבקשה.

אודיה איפרגן: אני מבקשת שהגורם המקצועי יציג את הדברים.

אלין אלול: שלום, אני אלין אלול, סמנכ"לית משרד הרווחה.

אלין אלול: אקדים ואומר שנערכנו בשני ערוצים, בערוץ הראשון אנחנו מדברים על יישום החלטת הממשלה.

אלין אלול: נפתלי יעבץ יסקור זאת.

אלין אלול: הערוץ השני הוא ההיערכות ליישום ההליך החליפי - - -

קארין אלהרר: זמננו קצר.

קארין אלהרר: אני אשאל שאלות פרטניות.

קארין אלהרר: אין לנו זמן לסקירות כלליות.

קארין אלהרר: אני רוצה לקבל התייחסות שלכם לטענות אירגון ארגמן שהעוסקות בזנות בדרך כלל מבקשות להימנע מחשיפה, ולכן סביר שהן לא תפננה לשירותי הרווחה.

קארין אלהרר: איך אתם מתגברים על הקושי הזה.

נפתלי יעבץ: נפתלי יעבץ ממשרד הרווחה, ממלא מקום האחראי על שיקום אוכלוסיות במעגל הזנות.

נפתלי יעבץ: זה אתגר שאנחנו מודעים אליו ומנסים לראות איך להגיע לאוכלוסייה זו באופן אנונימי.

נפתלי יעבץ: אני אומר שנכון להיום אנחנו מגיעים לקרוב ל-1,200 נשים במעגל הזנות שמקבלות טיפול ושירותים ממסגרות שונות של משרד הרווחה.

נפתלי יעבץ: אני מבין שאת לא רוצה סקירה - - -

קארין אלהרר: להבנתי יש כ-11,000 פועלים ופועלות בזנות.

נפתלי יעבץ: לפי הסקר הלאומי האומדן מתייחס ל-14,000.

נפתלי יעבץ: אנחנו מגיעים בסופו של יום לכ-1,100.

קארין אלהרר: איך תגיעו לעוד?

נפתלי יעבץ: משרד הרווחה מפעיל קשת מאוד גדולה של מענים, עוד לפני החלטת הממשלה, בהיקף של 24 מיליון שקלים שנותנים מענה לכ-1,200 אנשים שעכשיו במסגרת החלטת הממשלה אנחנו נרחיב את המענים הקיימים שלנו.

נפתלי יעבץ: כמו שאמרו לפני, העיכובים בתקציב בשנה שעברה - - -

קארין אלהרר: לפני התקציב, אני רוצה לדעת האם פיתחתם כלי שיגרום לכם לתת מענים גם לאוכלוסיות שאתם לא מכירים.

נפתלי יעבץ: אנחנו עובדים על זה במסגרת תוכנית החממה, בליווי של משרד ראש הממשלה והג'וינט, בשביל לעצב מודל שיאפשר נתינת שירות גם באופן אנונימי.

נפתלי יעבץ: גם היום ניתן לפנות לסלעית או למרחבי הלב ללא צורך בפנייה לרווחה.

נפתלי יעבץ: יש מענים מתקדמים יותר כמו השמה במסגרת חוץ ביתית שכבר מחייב רישום בתוך מערכות הרווחה.

נפתלי יעבץ: אנחנו מנסים לראות איך אפשר לפתור את זה.

נפתלי יעבץ: אני רוצה להוסיף לגבי מה שהועלה על ידי טרנסיות ישראל, אנחנו מנסים לקיים כמה שיותר שיח עם הארגונים השונים בתחום ולראות איך אפשר לקדם את הנושא.

נפתלי יעבץ: זה מה שממלאת מקום מנכ"לית משרד המשפטים אמרה מקודם.

נפתלי יעבץ: ביקשנו מוועדת ההיגוי להמיר את ההוסטל, שכמו שהוצף מהשטח שהוא אינו מתאים לחברה הטרנסג'נדרית ולהמיר אותו לשמונה דירות מעבר, זה אמור להיכנס בימים הקרובים.

נפתלי יעבץ: המכרז אמור להתפרסם בשבועות הקרובים.

נפתלי יעבץ: אנחנו צופים שנגיע לסביבות תקופת החגים להפעלה פעילה.

קארין אלהרר: מבחינת סל מענים גמיש, איפה אנחנו עומדים בעניין הזה?

נפתלי יעבץ: סל המענים הגמיש ניתן לשימוש החל מהשבוע שעבר.

קארין אלהרר: מה הוא כולל?

נפתלי יעבץ: בהמשך למה שאמרתי קודם הוא כן דורש מוכרות ברווחה.

נפתלי יעבץ: הסל הוא בהיקף של 10,500 שקלים לפרט.

נפתלי יעבץ: בתוך הסל הצבנו העדפה מתקנת למרכיבי הקהילה הטרנסית מתוך הבנה של האתגרים הייחודיים שהאוכלוסייה הזו מתמודדת איתם.

נפתלי יעבץ: בתוך הסל כלולים גם מענים של סיוע בחובות, סיוע בצרכים רפואיים, דיור במענה זמני עד למענה קבוע ממשרד הבינוי והשיכון, ועוד כל מיני מענים שמותאמים באופן ספציפי לאוכלוסייה.

קארין אלהרר: אתם בקשר גם עם משרד החינוך בעניין הזה?

נפתלי יעבץ: כן.

נפתלי יעבץ: גם משרד החינוך הוא חבר בוועדה ההיגוי.

קארין אלהרר: השאלה היא אם במסגרת הכנת המענים יש הידברות ספציפית עם משרד החינוך.

נפתלי יעבץ: מרבית הדברים לא קשורים למשרד החינוך.

נפתלי יעבץ: פה אנחנו מדברים על מסגרות לבגירים.

נפתלי יעבץ: זו לא מסגרת שאנחנו מפעילים בתוך בית ספר או - - -

קארין אלהרר: ברור לי שזה לא בבית ספר.

קארין אלהרר: יכול להיות מצב של תלמיד תיכון בן 18.

נפתלי יעבץ: במרחבי הלב מקבלים גם קטינים.

נפתלי יעבץ: הם פועלים ב-14 יישובים.

נפתלי יעבץ: נמצאים בקשר שוטף עם המשטרה ומשרד החינוך.

נפתלי יעבץ: בחלק מהיישובים יש גם שולחנות עגולים שמאגדים את כל הגורמים הרלבנטיים.

נפתלי יעבץ: בעיקרון, יישוב ספציפי יקיים את הקשר עם המערכת החינוכית המקומית בשביל לספק את המענים לאותו קטין.

קארין אלהרר: סטאטוס דירות שיקום לאימהות ודירות מעבר.

נפתלי יעבץ: גובש מודל מותאם לדירות מעבר לאימהות וילדיהן ביחד עם דוקטור ענת גור שהיא מומחית לטיפול בטראומה כתוצאה מזנות.

נפתלי יעבץ: - - - בימים הקרובים.

נפתלי יעבץ: הצפי להתחלה הוא חודש ספטמבר.

קארין אלהרר: זה תוקצב?

נפתלי יעבץ: כמו שאמרתי, היו עיכובים בקבלת התקציב.

נפתלי יעבץ: בתחילת יוני קיבלנו מהאוצר את התקציב של החלטת הממשלה לשנת 2020, ואנחנו בהתאם פועלים בקצב מהיר בשביל לשחרר את כל המכרזים.

נפתלי יעבץ: יש מכרז מאוד גדול בהיקף של 16.15 מיליון שאמור להתפרסם ממש בימים הקרובים.

נפתלי יעבץ: עכשיו אנחנו עושים את ההתאמה בשביל לכלול את הדירות של הטרנסיות בתוך תקציב זה.

קארין אלהרר: נפתלי, אני רוצה לוודא שכל הדברים שאתה מדווח עליהם יש גם תאריך יעד שנבוא ונבקש שם.

נפתלי יעבץ: בהחלט.

נפתלי יעבץ: בהתייחסות שהעברנו לממ"מ, וזה צויין במסמך שהם הגישו, יש התייחסות מפורטת של לוחות הזמנים והמימון של כל אחד מהמענים שהוצגו.

נפתלי יעבץ: אנחנו מן הסתם נעביר עדכון לוועדה ככל שנידרש.

קארין אלהרר: מה לגבי טיפול פרטני לגברים?

נפתלי יעבץ: זה בהחלט היה אתגר.

נפתלי יעבץ: בהחלטת הממשלה הוגדר שהטיפול הפרטני לגברים יינתן במסגרת מרכזי היום, דבר שהעלה הרבה מאוד שאלות מכיוון שמרכזים אלו מיועדים לנשים.

נפתלי יעבץ: אנחנו עובדים על דיוק של המודל הזה ועל הפעלתו בהתאם.

נפתלי יעבץ: כרגע המודל שיכול לאפשר זאת הוא הפעלה באמצעות הרשויות המקומיות.

נפתלי יעבץ: פחות נראה לנו להכניס גברים למקומות שמיועדים לנשים.

שולי מועלם: נפתלי, תודה רבה על הכל, אני יודעת שאתה על זה באופן טוטאלי.

שולי מועלם: שמך הולך לפניך.

שולי מועלם: איך אנחנו מביאים מציאות שינוצלו כל ה-30 מיליון של 2020.

שולי מועלם: מה צריך לעשות כדי שלא תחזירו שום שקל מתקציב זה.

נפתלי יעבץ: שאיפתנו היא להמשיך לייצר התחייבויות על כל ההיקף - - - המכרז הגדול אמור להכניס בתוכו נתח מכובד.

נפתלי יעבץ: אנחנו נבדוק אלו צרכים יש ונציף אותם.

נפתלי יעבץ: ככל שיהיו יתרות אנחנו נרחיב מענים.

נפתלי יעבץ: לדוגמה ביחס לסל המענים הגמש שתוקצב בשני מיליון שקלים בהחלטת ממשלה, אנחנו צופים עלייה משמעותית בביקוש בסל הזה לאור הכניסה שלו לתוקף ונוכל לתגבר את זה באופן חד-פעמי אם תישארנה יתרות.

נפתלי יעבץ: הרצון שלנו הוא להגיע למצב שכמה שיותר דברים מתחילים לפעול.

קארין אלהרר: מרחבי הלב, אני מבינה שהמרכז בראשון לציון כבר עובד.

קארין אלהרר: מה קורה ברמת גן?

נפתלי יעבץ: במסגרת החלטת הממשלה הרחבנו לשני מרכזים חדשים, גם בראשון לציון וגם ברמת גן.

נפתלי יעבץ: ההסכמים כבר הסתיימו.

נפתלי יעבץ: בראשון לציון יש עדיין תהליך איטום אחרון אבל העירייה כבר התחילה להפעיל זאת על חשבונה.

נפתלי יעבץ: בנוסף, את המודל בתל אביב, פתח תקווה, וחיפה, שידרגנו למודל שבמקום חמישה ימים הוא פועל 24/7 ומספק מענה רחב יותר.

נפתלי יעבץ: אני אומר שבנוסף ל-14 המענים שקיימים אנחנו גם תקצבנו מתקציב פנימי שלנו עוד חמישה מיליון שקלים מעבר לתקציב.

נפתלי יעבץ: זה מיועד לעוד שבע רשיויות מקומיות ברחבי הארץ להקמה של מרכזים חדשים.

נפתלי יעבץ: זה כולל את ירושלים, תל אביב, צפת, עפולה ועוד.

נפתלי יעבץ: בסופו של דבר צריך שיתוף פעולה של הרשות המקומית.

נפתלי יעבץ: אני מקווה שהאתגרים הללו יפתרו בקרוב.

קארין אלהרר: אתם בהחלט מצטייני הוועדה.

קארין אלהרר: איפה עומד נושא קליטת המפקחים?

נפתלי יעבץ: לגבי המפקח הארצי זה עדיין נמצא במכרז.

נפתלי יעבץ: כרגע אני ממלא המקום של תפקיד זה.

נפתלי יעבץ: לגבי המפקחים המחוזיים אני אבהיר שהמודל של משרד הרווחה מתייחס גם לעבודה בפיקוח חוץ ביתי וגם לעבודה בפיקוח קהילתי.

נפתלי יעבץ: אלו שני מודלים פיקוחיים שונים.

נפתלי יעבץ: יש הבדל משמעותי בין פיקוח חוץ ביתי לפיקוח קהילתי.

נפתלי יעבץ: אנחנו קבענו רפרנט קבוע לכל מחוז ש - - - את העבודה גם מהפיקוח החוץ-ביתי וגם מהפיקוח הקהילתי.

נפתלי יעבץ: הרפרנטים הללו כבר מונו.

נפתלי יעבץ: הם אוספים את התחום בכל המחוזות.

נפתלי יעבץ: הם יכולים לספק מענה שוטף לארגונים בשטח לפי הצורך וזה נכנס לתוקף.

נפתלי יעבץ: לגבי המכרז הארצי, אני מקווה שהתהליך יסתיים בהקדם.

קארין אלהרר: שאלה אחרונה: העו"סים והמדריכים הטיפוליים עברו את ההכשרות המתאימות?

נפתלי יעבץ: במסגרת בית הספר המרכזי אנחנו בונים קורס.

נפתלי יעבץ: הקורס עדיין לא התחיל.

נפתלי יעבץ: הצפי להתחלה שלו הוא בסביבות החגים.

נפתלי יעבץ: הקורס יספק הכשרה רוחבית ובמביל יהיה מערך של הדרכה קלינית לעו"סים שצריכים להתמודד בשטח.

קארין אלהרר: תודה רבה, נפתלי.

אלין אלול: לגבי ההליך החלופי, אני רוצה להגיד שמשרד הרווחה ערוך באופן מיידל לקיים את ההליך החלופי.

אלין אלול: מרגע התקנת התקנות אנחנו כבר יצרנו את ההתקשרויות והכול מוכן להפעלה מיידית.

קארין אלהרר: אז ברכות כפולות ומכופלות.

קארין אלהרר: אני רוצה לשמוע את ניצן כהנא.

קארין אלהרר: היוזמת, החולמת, ההוגה והמגשימה.

ניצן כהנא: לא היוזמת.

ניצן כהנא: המגשימה בשותפות.

ניצן כהנא: אני רוצה להודות לכל הלשעבריות ובנוסף להן גם לכל 74 חברי הכנסת שתמכו בחקיקה הזו.

ניצן כהנא: נזכיר לשר אוחנה שמדובר במאבק לאומי חוצה מגזרים שחשוב לא לקחת אחורה.

ניצן כהנא: את החוק הזה קידמנו בחרדת קודש, הוא עוסק בחיי אדם, 11 שנים עברנו על כל פסיק, בדקנו שהוא מדוייק, עשינו גם פשרות כדי שהוא ייכנס לתוקף כי הבנו שזה ימנע את הדרדור של הדור הבא לזנות וזו המשימה החשובה ביותר.

ניצן כהנא: כשאנחנו מבינים כמה קשים ואכזריים החיים בזנות צריך להבין שהמחוייבות הראשונה היא לשים חומה בפני הסרסורים.

ניצן כהנא: אני רוצה להגיד שמיום שהחוק אושר אני עברתי לגור במשרד הרווחה.

ניצן כהנא: החלטנו במטה שאנחנו לא נניח לדבר הזה עד שהוא יגשים את עצמו במלוא הכוחות.

ניצן כהנא: השינוי בשטח כבר קרה, הוא קרה כבר עם אישור החוק בקריאה הטרומית.

ניצן כהנא: מאותו הרגע ראינו פה מהפכה שהיו מגיעות עוד ועוד נשים לארגוני הסיוע כי נגמרו להן הלקוחות.

ניצן כהנא: זה התגבר עם אישור החוק בשנייה ושלישית.

ניצן כהנא: אנחנו מפחדות שמהלך של אמירה מצד הבט"פ שהם לא בשלים, ושאולי צריך חלופה לקנס, זה יעביר מסר ללקוחות שאולי זה לא כזה נורא.

ניצן כהנא: וזה יעביר מסר לנשים שיצאו מהזנות שאנחנו לא באמת מתכוונות לעמוד לצידן.

ניצן כהנא: מילה אחרונה על אירגוני הסיוע שעשו כל העת עבודת קודש עבור הקהילה וממשיכים בעבודה זו.

ניצן כהנא: חשוב להגדיל את המענים וכל מי שרוצה תקבל יד על מנת לצאת מהזנות.

ניצן כהנא: הלוואי והמדינה תכניס את זה לבסיס התקציב, אנחנו הולכות בדרך הנכונה.

ניצן כהנא: תודה

קארין אלהרר: איילת בבקשה.

איילת דיין: אני רוצה להתייחס למה הלאה.

איילת דיין: אנחנו שבועיים מכניסת החוק לתוקף, הכניסה של החוק לתוקף היא אמירה שצריך ליישם.

איילת דיין: מעבר להחלטת הממשלה שאנחנו רואים את המשרדים עובדים עליה וצריכים לעבוד עוד.

איילת דיין: כולנו צריכים להבין שגם החוק וגם החלטת הממשלה הם הבסיס.

איילת דיין: אנחנו כל הזמן צריכים לראות איך מצמצמים את זירות הזנות, את הכניסה של צעירות חדשות למעגל זה, וגם את הכניסה של צרכנים חדשים.

איילת דיין: שתי נקודות קצרות: חשובה אכיפה רגישה ומותאמת בשטח.

איילת דיין: חשוב מאוד שהשוטרים ינהגו בכבוד בנשים שבזירות הזנות.

איילת דיין: שלא ייפתחו להן תיקים חס וחלילה משום סיבה שהיא, שאם יש כבר תיקים אז שהם יימחקו, שלא תופעל שום אלימות משטרתית כלפי הנשים.

איילת דיין: מטרת החוק היא להגן עליהן ולא לפגוע.

איילת דיין: הדבר השני הוא מענה השיקום: יש את התוכנית הממשלתית, היא צריכה להיות נקודת מוצא, אנחנו צריכים לראות איך אנחנו ממשיכים ללמוד מהשטח כל הזמן.

איילת דיין: הקורונה הייתה שיעור חשוב כי ראינו מה קורה כשבבת אחת יורד שיעור צריכת הזנות ומה הם הצריכים בשטח: סיוע בשכר דירה, סלי מזון, ועוד.

איילת דיין: איך אנחנו לומדים מהשטח כל הזמן להתאים את המענים.

איילת דיין: אז אם הלכנו על מודל מסויים ורואים שהוא מקרטע אז לדעת לגלות גמישות ומהירות.

איילת דיין: לשחרר כמה שיותר חסמים בירוקרטיים בתוך משרדי הממשלה.

איילת דיין: בסוף אנחנו צריכים לעבוד מהר בעיקר על מניעה מאנשים חדשים להיכנס למעגל הזנות, זו המשימה הבאה של משרד הרווחה ומשרד החינוך.

איילת דיין: לדעת איך לאתר אותם לפני ולתת להם יד כדי שלא יסתכלו לעולם הזה.

שולי מועלם: יש לומר ששתי פסיקות דרמטיות תומכות בדברי איילת דיין.

שולי מועלם: גם הסיפור של מועדוני החשפנות וגם הריקוד הארוטי שבאמת צריך להגיד כל הכבוד לשופטים שקיבלו אותה.

קארין אלהרר: אנחנו בסיומו של הדיון.

קארין אלהרר: מבחינתי הוא לא מוצה.

קארין אלהרר: יש המון דוברים שלא שמענו, גם חלק ממשרדי הממשלה.

קארין אלהרר: ברשות היושב-ראש הקבוע, חבר הכנסת אשר, אנחנו נקיים עוד דיון בזמן הקרוב.

קארין אלהרר: אני רוצה לומר אמירה ערכית: היה מהלך ארוך שנים שהגיע לידי מיצוי בנקודת הזמן שבה נחקק החוק ופורסם.

קארין אלהרר: החוק ייכנס לתוקף בעוד שבועיים.

קארין אלהרר: מבחינתי ומבחינת החברות זו לא אמירה שניתן לחזור ממנה.

קארין אלהרר: אני מצירה על דברי הבט"פ.

קארין אלהרר: אני קוראת לשר לביטחון פנים לא לסכל את כניסת החוק לתוקף ולו מתוך כבוד לבית הזה.

קארין אלהרר: הבית הזה חוקק את החוק לאורך הרבה מאוד זמן.

קארין אלהרר: זה היה תהליך מאוד ארוך ושקול.

קארין אלהרר: החוק הוא מדוד ומלווה בתוכנית סדורה.

קארין אלהרר: הספקנו לשמוע את משרד הרווחה שבהחלט התכונן לאירוע.

קארין אלהרר: זה לא מושלם, מניסיוני הדל בבית הזה אין חוק שהוא מושלם ביישום שלו.

קארין אלהרר: האם זה אומר שנבטל את החקיקה?

קארין אלהרר: לא ולא.

קארין אלהרר: גם בחוסר השלמות של החוק, התפקיד שלנו כגורים שהוא לא רק מחוקק אלא גם מפקח, אחנו צריכים לעמוד על כך שיבשילו כל התנאים כדי שהדבר הזה יקרה הכי טוב שיש.

קארין אלהרר: מילה למתנגדים: זה באמת אירוע מכונן.

קארין אלהרר: ברור שיש קשיים.

קארין אלהרר: אנחנו נהיה כאן כדי למזער אותם.

קארין אלהרר: אני מוכנה לקחת על עצמי לנהל דיונים איטיים כדי לוודא שאין אנשים איטיים שנופלים בצד הדרך.

קארין אלהרר: זה דבר חשוב מאין כמוהו, אין ספק שנשים וגברים צריכים לקבל את כל הכלים כדי לצאת ממעגל הזנות ולחיות ברווחה כלכלית.

קארין אלהרר: זה באמת לא מובן מאליו שלמרות התקופה הקשה שהייתה במערכת הפוליטית עדיין הושגה התקדמות במשרדים.

קארין אלהרר: זו הזדמנות להביע הערכה גדולה למשרדים.

קארין אלהרר: אני נותנת את התחייבותי שהדבר לא ירד מסדר יומה של הכנסת.

קארין אלהרר: תודה רבה לכולם.

קארין אלהרר: הישיבה נעולה.